Landsliðsfyrirliðinn Guðjón Valur Sigurðsson benti dönskum blaðamanni á að leikur Íslands og Ungverjalands á EM í handknattleik á morgun snúist um Íslendinga og Ungverja en ekki um Dani . Danir þurfa að treysta á íslenskan sigur til að komast áfram í milliriðil . Að öðrum kosti eru þeir úr leik þar sem þeir töpuðu gegn Íslandi og gerðu jafntefli gegn Ungverjum . TV 2 spurði Guðjón hvernig væri að vera í þeirri stöðu að vera með örlög Dana í hendi sér . „ Við erum ekki með örlög Dana í okkar höndum þótt þið dragið upp þá mynd að þessi leikur snúist bara um ykkur . Við erum að mæta Ungverjalandi . Fyrir okkur snýst þetta um baráttu á milli Íslands og Ungverjalands en snýst ekki um Danmörku , “ er haft eftir Guðjóni . Guðjón Valur þekkir vel til í Kaupmannahöfn en hann bjó þar um tíma þegar hann var leikmaður AG Kaupmannahafnar . „ Ég ber mikla virðingu fyrir bæði leikmönnum og þjálfara danska liðsins og fyrir dönsku þjóðinni . Mér líkaði afar vel að búa þar . En þessi leikur snýst um stigin sem eru í boði fyrir okkur . Ef okkur tekst að vinna verðum við mjög ánægðir . Ég get ekki sagt annað . Því miður fyrir Danina þá þurfa þeir að treysta á aðra til að komast áfram úr því sem komið er en við hugsum um okkar lið . “